Depressie neem toe in Suid-Afrika, veral in die VrystaatFoto: Nik Shuliahin/Unsplash Die aantal mense wat met geestesgesondheidstoestande worstel, neem jaarliks toe wat die koste om dié toestande te dek sedert 2009 met 224% laat styg het. Volgens die jongste syfers wat deur Discovery Health bekendgemaak is, het dié mediese skema tydens 2018 altesaam R2,6 miljard uitbetaal vir psigiatriese behandelings. Tydens 2018 is ook sowat 364 746 van Discovery-lede met ŉ geestesgesondheidstoestand gediagnoseer. Nog meer kommerwekkend is dat die mediese skema se syfers aangedui het dat mense al hoe jonger aan siektes soos depressie of bipolêre versteuring begin ly. Dus word hulle al op ŉ jonger ouderdom gediagnoseer. “In 2009 was die algemene ouderdom vir diagnose ongeveer 40. Deesdae word mense, veral vroue, tussen 16 en 30 jaar oud gediagnoseer,” sê dr. Noluthando Nematswerani, die hoof van Discovery se sentrum vir kliniese uitnemendheid. Die aantal mans wat vir dié soort siektes behandel word, het oor die afgelope tien jaar met 49% toegeneem tot 11,1% van Discovery-lede. Die aantal vroue het met 37% toegeneem tot 17,9%. Die aantal kinders wat behandel is, het met 18% toegeneem tot 8,2%. Depressie sal na raming in 2030 die grootste bydraende faktor tot die wêreldwye siektelas wees. Nematswerani verduidelik egter dat Discovery se uitbetalings aan geestesgesondheidstoestande ook vermenigvuldig het omdat die koste vir die behandeling hiervan, asook die aantal lede wat aan die skema behoort, toegeneem het. “Binne die skema was depressie die siekte met die meeste uitbetalings, vir mans én vroue, in 2018. Bipolêre versteuring het vir die naasgrootste uitbetalings in dié jaar gesorg,” sê Nematswerani. Die duurste eis tydens 2018 het R235 272 beloop. Dit het die hospitalisering- en rehabilitasiekoste van ŉ 47-jarige man wat vir bipolêre versteuring en alkohol- en dwelmmisbruik behandel is, gedek. Discovery het verder aangedui dat 61% van die R2,6 miljard-eise aan behandelings buite die hospitaal bestee is. Die meerderheid was vir medikasie en konsultasies met kliniese sielkundiges, psigiaters en arbeidsterapeute. Eise vir geestesgesondheidstoestande het bygedra tot 4,5% van alle Discovery-eise wat in 2018 hanteer is. “Ons besteding hieraan het met 15% sedert 2009 gestyg. Pasiënte wat in die hospitaal opgeneem word, het egter vinniger gestyg, naamlik met 31% sedert 2009,” voeg Nematswerani by. Vrystaat, die hoofprovinsie van depressie Volgens ŉ tweede verslag van Discovery word die meeste van sy lede in die Vrystaat, om en by 7,3%, met ŉ geestesgesondheidstoestand gediagnoseer. Discovery Health se geestesgesondheidseiseverslag wys verder dat dié provinsie ook die meeste sielkundiges en psigiaters per pasiënt in die Discovery Health-skema het. “Dit is moontlik hoekom daar meer diagnoses in die provinsie gemaak is,” volgens die verslag. Die Oos-Kaap het die naasmeeste diagnoses gehad, met 6,6%. In Gauteng is 6,1% van die diagnoses landwyd gemaak.